กฎกระทรวงการอนุญาตขายสุรา พ.ศ. 2560

กฎกระทรวง

กฎกระทรวง
การอนุญาตขายสุรา
พ.ศ. ๒๕๖๐[๑]

อาศัยอำนาจตามความในมาตรา
๕ วรรคหนึ่ง และมาตรา ๑๕๕ แห่งพระราชบัญญัติภาษีสรรพสามิต พ.ศ. ๒๕๖๐
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ
๑  กฎกระทรวงนี้ให้ใช้บังคับตั้งแต่วันที่ ๑๖
กันยายน พ.ศ. ๒๕๖๐ เป็นต้นไป

ข้อ
๒  ในกฎกระทรวงนี้
ใบอนุญาต หมายความว่า ใบอนุญาตขายสุรา

ข้อ
๓  ผู้ใดประสงค์จะขอใบอนุญาตต้องมีคุณสมบัติอย่างใดอย่างหนึ่ง
ดังต่อไปนี้
(๑) เป็นนิติบุคคลที่จัดตั้งขึ้นตามกฎหมายไทย
(๒) เป็นบุคคลธรรมดาที่มีอายุไม่ต่ำกว่ายี่สิบปีบริบูรณ์

ข้อ ๔  ผู้ใดประสงค์จะขายสุรา
ให้ยื่นคำขออนุญาตต่อเจ้าพนักงานสรรพสามิตตามแบบที่อธิบดีประกาศกำหนด
พร้อมด้วยเอกสารหรือหลักฐาน ณ
สำนักงานสรรพสามิตพื้นที่หรือสำนักงานสรรพสามิตพื้นที่สาขาแห่งท้องที่ที่สถานประกอบการตั้งอยู่หรือสถานที่อื่นที่อธิบดีประกาศกำหนดหรือทางระบบอิเล็กทรอนิกส์

ข้อ
๕  ผู้ที่จะได้รับใบอนุญาตขายสุราจะต้องไม่ใช้สถานประกอบการที่มีลักษณะ
ดังต่อไปนี้เป็นสถานประกอบการขายสุรา
(๑) กรณีขอใบอนุญาตขายสุราประเภทที่ ๑
(ก)
สถานประกอบการขายสุราของผู้ที่ถูกสั่งพักใช้ใบอนุญาตและอยู่ระหว่างถูกสั่งพักใช้ใบอนุญาต
(ข) สถานที่ต้องห้ามขายสุราตามที่กำหนดไว้ในกฎหมายว่าด้วยการควบคุมเครื่องดื่มแอลกอฮอล์หรือกฎหมายอื่น
(๒) กรณีขอใบอนุญาตขายสุราประเภทที่ ๒
(ก)
ที่ตั้งสถานศึกษาที่จัดการศึกษาในระบบตามกฎหมายว่าด้วยการศึกษาแห่งชาติรวมทั้งบริเวณที่ต่อเนื่องและติดกับสถานที่ดังกล่าว
(ข) ที่ตั้งวัด มัสยิด วัดบาทหลวง
หรือสถานที่ประกอบศาสนกิจในนิกายหรือศาสนาใดศาสนาหนึ่ง
รวมทั้งบริเวณที่ต่อเนื่องและติดกับสถานที่ดังกล่าว
(ค)
ที่ตั้งสถานีบริการน้ำมันเชื้อเพลิงตามกฎหมายว่าด้วยการควบคุมน้ำมันเชื้อเพลิงรวมทั้งบริเวณที่ต่อเนื่องและติดกับสถานที่ดังกล่าว
(ง) สถานที่ที่เคยเป็นสถานประกอบการขายสุราของผู้ที่ถูกเพิกถอนใบอนุญาต
เว้นแต่ได้พ้นกำหนดระยะเวลาห้าปีนับแต่วันที่ถูกเพิกถอนใบอนุญาต
(จ)
สถานประกอบการขายสุราของผู้ที่ถูกสั่งพักใช้ใบอนุญาตและอยู่ระหว่างถูกสั่งพักใช้ใบอนุญาต
(ฉ) สถานที่ต้องห้ามขายสุราตามที่กำหนดไว้ในกฎหมายว่าด้วยการควบคุมเครื่องดื่มแอลกอฮอล์หรือกฎหมายอื่น

ข้อ
๖  เมื่อเจ้าพนักงานสรรพสามิตได้รับคำขออนุญาตแล้ว
ให้ตรวจสอบรายละเอียดในคำขอเอกสารและหลักฐานว่ามีความถูกต้องและครบถ้วนหรือไม่
ในกรณีที่เจ้าพนักงานสรรพสามิตตรวจสอบแล้วเห็นว่า
รายละเอียดในคำขอ เอกสารหรือหลักฐานไม่ถูกต้องหรือไม่ครบถ้วน
ให้เจ้าพนักงานสรรพสามิตแจ้งเป็นหนังสือให้ผู้ยื่นคำขอแก้ไขเพิ่มเติมคำขอจัดส่งเอกสารหรือหลักฐานให้ถูกต้องและครบถ้วน
ภายในระยะเวลาที่เจ้าพนักงานสรรพสามิตกำหนด
ในกรณีที่ผู้ยื่นคำขอไม่แก้ไขเพิ่มเติมคำขอ
หรือไม่จัดส่งเอกสารหรือหลักฐานให้ถูกต้องและครบถ้วนภายในกำหนดเวลาตามวรรคสอง
ให้ถือว่าผู้ยื่นคำขอละทิ้งคำขอและให้เจ้าพนักงานสรรพสามิตแจ้งเป็นหนังสือให้ผู้ยื่นคำขอทราบ
ในกรณีที่เจ้าพนักงานสรรพสามิตตรวจสอบแล้วเห็นว่า
รายละเอียดในคำขอ เอกสารและหลักฐานถูกต้องและครบถ้วน
ให้เจ้าพนักงานสรรพสามิตพิจารณาเพื่อออกใบอนุญาตต่อไป
เพื่อประโยชน์ในการพิจารณาออกใบอนุญาต
เจ้าพนักงานสรรพสามิตอาจตรวจสอบสถานที่ตั้งของสถานประกอบการที่ระบุไว้ในคำขออนุญาตก็ได้

ข้อ
๗  ในกรณีที่เจ้าพนักงานสรรพสามิตมีคำสั่งอนุญาต
ให้แจ้งการอนุญาตให้ผู้ยื่นคำขออนุญาตมารับใบอนุญาตภายในสามสิบวันนับแต่วันที่ได้รับแจ้ง
หากไม่มารับใบอนุญาตภายในกำหนดระยะเวลา ให้ถือว่าสละสิทธิการเป็นผู้ได้รับใบอนุญาต
ในกรณีที่เจ้าพนักงานสรรพสามิตมีคำสั่งไม่อนุญาต
ให้แจ้งคำสั่งดังกล่าวเป็นหนังสือให้ผู้ยื่นคำขออนุญาตทราบ  ทั้งนี้ ให้ระบุเหตุผลของการไม่อนุญาต
รวมทั้งแจ้งสิทธิอุทธรณ์
การยื่นอุทธรณ์และระยะเวลาสำหรับการอุทธรณ์ให้ผู้ยื่นคำขอทราบด้วย

ข้อ
๘  ใบอนุญาตให้เป็นไปตามแบบที่อธิบดีประกาศกำหนด
โดยอย่างน้อยต้องมีข้อกำหนด ดังต่อไปนี้
(๑) ต้องขายสุราตามประเภทของใบอนุญาตที่ได้รับ
(๒) ไม่แก้ไขเปลี่ยนแปลงฉลากปิดภาชนะบรรจุสุราหรือราคาขายปลีกที่ได้แสดงไว้ที่ภาชนะบรรจุสุรา
เว้นแต่ได้รับอนุญาตจากอธิบดี
(๓) ไม่ขายสุราที่มีเครื่องหมาย ห้ามจำหน่าย บนแสตมป์สุรา
(๔)
ต้องปฏิบัติตามประกาศของอธิบดีที่กำหนดเกี่ยวกับการใช้เครื่องหมายบนภาชนะบรรจุสุราการจัดทำเอกสารกำกับการขนย้ายสุรา
การจัดทำบัญชีแสดงการขายสุรา และการแจ้งราคาขายปลีกสุรา

ข้อ
๙  ก่อนใบอนุญาตเดิมสิ้นอายุ
หากผู้ได้รับใบอนุญาตผู้ใดประสงค์จะขายสุราต่อเนื่องจากที่ได้รับใบอนุญาต ณ
สถานประกอบการขายสุราเดิม ให้ยื่นคำขออนุญาตต่อเจ้าพนักงานสรรพสามิตตามแบบที่อธิบดีประกาศกำหนด
พร้อมชำระค่าธรรมเนียมใบอนุญาตขายสุรา โดยไม่ต้องยื่นเอกสารหรือหลักฐานเพิ่มเติม

ข้อ
๑๐  ผู้ได้รับใบอนุญาตต้องควบคุมดูแลให้ลูกจ้างหรือบุคคลใดซึ่งรับผิดชอบในการดำเนินการตามใบอนุญาตปฏิบัติให้ถูกต้องตามกฎหมายว่าด้วยภาษีสรรพสามิตในส่วนที่เกี่ยวกับสุรา
และเงื่อนไขที่กำหนดไว้ในใบอนุญาต
และต้องไม่ยินยอมให้บุคคลใดกระทำการอันเป็นความผิดตามกฎหมายว่าด้วยภาษีสรรพสามิตในส่วนที่เกี่ยวกับสุรา
และกระทำการที่ขัดต่อเงื่อนไขที่กำหนดไว้ในใบอนุญาต ณ
สถานประกอบการขายสุราที่ได้รับใบอนุญาต

ข้อ
๑๑  คำขอใบอนุญาตที่ได้ยื่นไว้ในวันก่อนวันที่กฎกระทรวงนี้ใช้บังคับและยังอยู่ในระหว่างการพิจารณา
ให้ถือว่าเป็นคำขอตามกฎกระทรวงนี้
ในกรณีที่คำขอที่ยื่นตามวรรคหนึ่ง
และเอกสารหรือหลักฐานที่ยื่นพร้อมคำขอดังกล่าวแตกต่างไปจากที่กำหนดในกฎกระทรวงนี้
ให้เจ้าพนักงานสรรพสามิตสั่งให้ผู้ขอรับใบอนุญาตดำเนินการแก้ไขเพิ่มเติมคำขอ
หรือจัดส่งเอกสารหรือหลักฐานเพิ่มเติมตามที่กำหนดในกฎกระทรวงนี้

ให้ไว้ ณ วันที่ ๑๒
กันยายน พ.ศ. ๒๕๖๐
อภิศักดิ์  ตันติวรวงศ์
รัฐมนตรีว่าการกระทรวงการคลัง

หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่มาตรา ๑๕๕
แห่งพระราชบัญญัติภาษีสรรพสามิต พ.ศ. ๒๕๖๐
บัญญัติให้ผู้ที่ประสงค์จะขายสุรายื่นคำขออนุญาตต่อเจ้าพนักงานสรรพสามิตโดยการขออนุญาตและการออกใบอนุญาตขายสุราให้เป็นไปตามหลักเกณฑ์
วิธีการ และเงื่อนไขที่กำหนดในกฎกระทรวง  จึงจำเป็นต้องออกกฎกระทรวงนี้

ปวันวิทย์/ภวรรณตรี/จัดทำ
๒๐ กันยายน
๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๙๕ ก/หน้า ๗๐/๑๖ กันยายน ๒๕๖๐